20.09.21

Unik fjordkonsert med Ingrid Olava

Ingrid Olava har sunget seg inn i våre hjerter og for lengst befestet sin posisjon blant landets mest substansielle og viktigste artister. Lørdag 25. september kan du senke skuldrene og finne roen på en sjelsettende konsert om bord på Legacy of The Fjords på høstvakre Nærøyfjorden.

En unik konsert

Konserten med Ingrid Olava går inn i rekken av unike konserter på Nærøyfjorden. I 2019 skapte ISÁK magisk stemning mellom de høstfargede fjellene og i 2020 var det Frida Ånnevik som skapte musikkglede om bord på den elektriske båten. Det er ingen grunn til å tro at årets konsert blir mindre spektakulær. Med sin karakteristiske stemme og vakre pianospill kommer Ingrid Olava til å skape en sjelsettende konsertopplevelse.

Legacy of The Fjords er den nyeste av de tre miljøvennlige søsterskipene med Seasight-design, der vinduer fra gulv til tak gir fantastisk utsikt til fjorden og fjellene også når man sitter inne i salongene. Her får musikken stå i fokus når den helelektriske motoren seiler stille gjennom den verdensarvlistede fjorden.

12 år med vakker popmusikk

Siden den kritikerroste debuten med Juliet’s Wishes, har Ingrid Olava levert et imponerende antall konserter og en låtkatalog som har resultert i en mengde priser og nominasjoner gjennom en popkarriere på mer enn 10 år.

I tillegg til sin egne sterke katalog med publikumsfavoritter som «Only Just Begun», «Back to love», «Warrior Song», «Jackie Kennedy», «Jupiter» og «Mens Jeg Sover», har Olava alltid omfavnet og tolket andre kunstnere. I konsertformatet har Ingrid Olava dermed utviklet seg til å bli en eklektisk blanding av eget og andres materiale. Ingrid Olava har gjennom 12 år laget og fremført vakker popmusikk til oss.